钦定古今图书集成/明伦汇编/官常典/第756卷 > 李国桢
## 钦定古今图书集成/明伦汇编/官常典/第756卷 > 李国桢

按《和州志》：“国桢，和州人。永乐时，始祖濬以靖难功封
世袭襄城伯。崇祯甲申，流贼陷都城，怀宗身殉九庙，
周烈后亦殉难。时李自成舁帝后梓宫于东华门，设
厂奉之，百官过者，莫敢进视，国桢泥首去帻，踉跄奔
赴，跪梓宫前大哭。众贼执国桢，见自成，复大哭，以头
触阶，血流被面，众贼力持之，自成以好语诱国桢使”
降，国桢曰：“有三事，尔从我即降：一、祖宗陵寝不可发；
一、须葬先帝以天子礼；一、太子、二王不可害。”自成悉
诺之，扶出，加帝翼善冠、衮玉渗金靴，后袍带亦如之，
以天子礼葬焉。时惟国桢一人，斩衰徒跣往视，至陵
襄事毕，恸哭，作诗数章，遂于帝寝前自缢，死之。